b'\n_START_ARTICLE_\nCikasto govedo\n_START_PARAGRAPH_\nCikasto govedo ali cika je edina slovenska avtohtona pasma doma\xc4\x8dega goveda, neko\xc4\x8d zelo raz\xc5\xa1irjena na Gorenjskem in Tolminskem.\n_START_SECTION_\nVidez in zna\xc4\x8dilnosti\n_START_PARAGRAPH_\nOd lisaste pasme se najbolj lo\xc4\x8di po razporeditvi barv. Medtem ko ima lisasta pasma bele lise razporejene po celem telesu, imajo cike bel samo trebu\xc5\xa1ni in hrbtni del, s profila bela barva tvori "okvir" rde\xc4\x8de-rjavemu telesu. Cike sodijo med manj\xc5\xa1e pasme, vi\xc5\xa1ina vihra je 115-132 cm (za primer, pri \xc4\x8drno beli 140-150 cm) in la\xc5\xbeje, primerne so zlasti za sonaravno in ekolo\xc5\xa1ko rejo (torej ne za intenzivno rejo). Zelo pogoste so na plan\xc5\xa1arijah.\n_START_SECTION_\nZgodovina\n_START_PARAGRAPH_\nSkozi stoletja so se izoblikovali gorenjski, bohinjski in tolminski tipi cik, v drugi polovici 20. stoletja pa so pasmo na\xc4\x8drtno kri\xc5\xbeali oziroma pretapljali v sorodno pincgavsko pasmo z uvozom semena iz Avstrije. Leta 2002 je novoustanovljeno Dru\xc5\xa1tvo za ohranjanje cikastega goveda v Sloveniji za\xc4\x8delo z vzrejnim programom, katerega glavni namen je obnoviti pasmo.'